
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595 



				         Р Е Ш Е Н И Е 
          № РС–942–19–012
			
Днес, 05.02.2020 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
          
У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01/С-942/ 16.12.2019г. Същият е обединен със сигнал с рег. № ЦУ01/ С-32285 от 19.12.2019 г., под номера на регистрирания по-рано сигнал с рег. № ЦУ01/С-942/16.12.2019 г.
Сигналът е насочен против Стойно П. Чачов – кмет на Община С. за мандат 2015-2019  и за мандат 2019-2023 г.
В сигнала се съдържат твърдения за това, че Стойно П. Чачов по време на мандат 2015-2019 г. и към момента на подаване на сигнала е едноличен собственик на капитала на „********“ ЕООД. 
Сигналът  е придружен с копия на данни от Търговския регистър.
Във връзка с твърденията в сигнала Комисията служебно е събрала следните писмени доказателства: клетвен лист за мандат 2015-2019 г., удостоверение за избран кмет на Община С. за мандат 2015-2019 г., решение на ОИК за избран кмет на Община С. за мандат 2015-2019 г., клетвен лист за мандат 2019-2023 г., удостоверение за избран кмет на Община С. за мандат 2019-2023 г., решение на ОИК за избран кмет на Община С. за мандат 2019-2023 г.
При проверката относно допустимостта на сигнала се установи, че същият не отговаря на изискванията на чл. 48, ал.1, т.3 от ЗПКОНПИ – не са посочени конкретни данни за твърдяното нарушение на ЗПКОНПИ, в т.ч. място и период на извършване на нарушението, описание на деянието и други обстоятелства, при които е било извършено. 
В тази връзка, при спазване на процедурата по чл. 30, ал. 2 от АПК, на сигналоподателя е изпратено писмо с изх. № ЦУ01/334 от 09.01.2020 г. за отстраняване на констатираните нередовности, но същите не са отстранени в указания срок.

От събраните в хода на административното производство доказателства Комисията установи следното от фактическа страна:

Сигналът е подаден от физическо лице с посочени три имена, ЕГН, адрес и е подписан.
Стойно П. Чачов, ЕГН *********** заема длъжността кмет на Община С. за мандат 2015-2019г., считано от 05.11.2015 г. и за мандат 2019-2023 г., считано от 12.11.2019 г., съгласно приложените по преписката клетвени листа и решения на ОИК.
От направената справка в Търговския регистър се установи, че Чачов е едноличен собственик на капитала на „********“ ЕООД.
Видно от удостоверение вх. № 101/20.01.2020 г. на Общински съвет С., приложено към писмо вх. № ЦУ01/1140 от 23.01.2020 г. на КПКОНПИ, в архивите на Община С. липсват доказателства за издадени актове, сключени договори или извършени други действия от страна на Стойно П. Чачов, в качеството му на кмет на Община С., по отношение на „********“ ЕООД.
Със заявление с вх. № 57/18.12.2019 г., приложено към писмо вх. № ЦУ01/1140 от 23.01.2020 г. на КПКОНПИ, Чачов уведомява председателя на Общински съвет – С., че е предприел всички изискуеми от закона действия за прекратяване на дейността и/или за освобождаването му от заеманата длъжност във връзка с „********“ ЕООД.

При така установената фактическа обстановка, Комисията стигна до следните правни изводи:

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на Община С., Стойно П. Чачов е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
В сигнала не се съдържат конкретни данни за твърдяно нарушение на Глава Осма от ЗПКОНПИ от Стойно П. Чачов, а и в хода на производството не се събраха доказателства същият, в качеството си на кмет и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, да е упражнил правомощия по служба по отношение на „********“ ЕООД, което се потвърждава от удостоверение с вх. № 101/20.01.2020 г. на Общински съвет С.. 
Липсата на упражнени правомощия по служба от лицето, заемащо висша публична длъжност, като една от трите кумулативни предпоставки, за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по  ЗПКОНПИ.
Твърденията в сигнала са изцяло за несъвместимост.  
Несъвместимостта, сама по себе си, не съдържа състав на конфликта на интереси, а съставлява предвидени в закона пречки за заемане/упражняване на съответната държавна длъжност, регламентирани в Конституцията и специалните закони, относими към длъжността. По отношение на несъвместимостта, компетентни да се произнесат, са органите по избора или назначаването на лицата, заемащи висша публична длъжност. За наличието или липсата на несъвместимост по отношение на кмет на община, компетентна да извърши проверка е постоянната комисия на съответния общински съвет, пред която на основание чл.36, ал.1 от ЗПКОНПИ кметът подава декларация за несъвместимост по чл.35, ал.1 от ЗПКОНПИ.

С оглед  изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ,

                                             Р Е Ш И:

НЕ УСТАНОВЯВА конфликт на интереси по отношение на Стойно П. Чачов, ЕГН: ***********, кмет на Община С. и в това му качество лице, заемащо висша публична длъжност по чл.6, ал.1, т.32 от ЗПКОНПИ,  поради липса на упражнени правомощия по служба по отношение на „********“ ЕООД.

ПРЕПРАЩА сигнал с рег. № ЦУ01/С-942/16.12.2019г. на КПКОНПИ по компетентност на Постоянната комисия, съгласно Закона за противодействие на корупцията и за отнемане на незаконно придобитото имущество при Общински съвет - С. за предприемане на необходимите действия. 

Препис от решението да се изпрати на Окръжна прокуратура – П., с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.


КОМИСИЯ:
                          

ПРЕДСЕДАТЕЛ:……….…………/П/…………......./СОТИР ЦАЦАРОВ/

ЗАМЕСТНИК - ПРЕДСЕДАТЕЛ:……/П/..………/АНТОН СЛАВЧЕВ/

ЧЛЕН:…………………………/П/……….…./АНТОАНЕТА ЦОНКОВА/

ЧЛЕН:…………………...………/П/……..…….........…/ПЛАМЕН ЙОЦОВ/

ЧЛЕН:…………………………/П/……………..…...../СИЛВИЯ КЪДРЕВА/

